প্রধানমন্ত্রীরদপ্তর
২৭ ও ২৮ জুলাই রাজস্থান ও গুজরাত সফর প্রধানমন্ত্রীর
১.২৫ লক্ষ কিষাণ বিকাশ সমৃদ্ধি কেন্দ্র জাতির উদ্দেশে উৎসর্গ করবেন প্রধানমন্ত্রী
রাজস্থানের সিকর-এ পিএম কিষাণ যোজনার ১৪-তম কিস্তির ১৭,০০০ কোটি টাকার ছাড়পত্র
রাজকোট আন্তর্জাতিক বিমানবন্দরের উদ্বোধন এবং ৮৬০ কোটি টাকার বিভিন্ন উন্নয়নমূলক প্রকল্প উদ্বোধন করবেন প্রধানমন্ত্রী
নতুন দিল্লি ২৫ জুলাই ২০২৩
প্রধানমন্ত্রী শ্রী নরেন্দ্র মোদী আগামী ২৭ এবং ২৮ জুলাই রাজস্থান ও গুজরাত সফর করবেন।
২৭ জুলাই সকাল ১১টা ১৫ মিনিট নাগাদ রাজস্থানের সিকর-এ বিভিন্ন উন্নয়ন প্রকল্পের শিলান্যাস ও জাতির উদ্দেশে উৎসর্গ করবেন প্রধানমন্ত্রী। দুপুর ৩টে ২৫ মিনিট নাগাদ প্রধানমন্ত্রী গুজরাতের রাজকোটে পৌঁছবেন। রাজকোট আন্তর্জাতিক বিমানবন্দরে উদ্বোধন করবেন তিনি। এরপর ৪টে ১৫ মিনিট নাগাদ রাজকোটের রেসকোর্স গ্রাউন্ডে তিনি বেশ কয়েকটি উন্নয়ন প্রকল্পের উদ্বোধন করবেন। ২৮ জুলাই ১০টা ৩০ মিনিট নাগাদ গান্ধীনগরের মহাত্মা মন্দিরে সেমিকনইন্ডিয়া ২০২৩-এর উদ্বোধন করবেন প্রধানমন্ত্রী।
সিকর-এ প্রধানমন্ত্রী
কৃষকদের কল্যাণে ১.২৫ লক্ষ পিএম কিষাণ সমৃদ্ধি কেন্দ্র  জাতির উদ্দেশে উৎসর্গ করবেন প্রধানমন্ত্রী। এর মাধ্যমে কৃষকদের যাবতীয় প্রয়োজন মেটানো হবে। কৃষি সংক্রান্ত  যাবতীয় তথ্য থেকে শুরু করে মাটি, বীজ ও সারের পরীক্ষা, বিভিন্ন সরকারি প্রকল্প সম্পর্কে তথ্য এর মাধ্যমে প্রদান করা হবে।
প্রধানমন্ত্রী ইউরিয়ার নতুন প্রকরণ ইউরিয়া গোল্ডের সূচনা করবেন। সালফারযুক্ত এই ইউরিয়া মাটিতে সালফারের ঘাটতি মেটাবে। এই ইউরিয়া অনেক বেশি অর্থসাশ্রয়ী এবং উপযোগী। এই ইউরিয়ায় কম সার ব্যবহার করে উন্নতমানের ফসল পাওয়া যায়। এই অনুষ্ঠানে ওপেন নেটওয়ার্ক ফর ডিজিটাল কমার্স  –এর সঙ্গে ১৫০০ কৃষক উৎপাদক সংস্থাকে  যুক্ত করবেন প্রধানমন্ত্রী। ওএনডিসি-র মাধ্যমে এফপিও-গুলি ডিজিটাল বিপণন, অনলাইন লেনদেন, বিজনেস টু বিজনেস এবং ব্যবসায়ী-ক্রেতা লেনদেনের সুবিধা পাবে। এর ফলে গ্রামাঞ্চলের বিকাশ ত্বরান্বিত হবে। প্রধানমন্ত্রী চিতোরগড়, ঢোলপুর, সিরোহী, সিকর এবং শ্রীগঙ্গানগরে ৫টি নতুন মেডিক্যাল কলেজের উদ্বোধন করবেন। এছাড়া বারান, বুন্ডি, করৌলি, ঝুনঝুনু, সোয়াই, মাধোপুর, জয়সলমীর এবং টঙ্কে আরও ৭টি মেডিক্যাল কলেজের শিলান্যাস করবেন তিনি।
৫টি নতুন মেডিকেল কলেজ তৈরিতে খরচ হয়েছে ১৪০০ কোটি টাকা। অন্যদিকে, যে ৭টি মেডিক্যাল কলেজের ভিত্তিপ্রস্তর স্থাপন করা হবে, সেগুলির আনুমানিক খরচ ধরা হয়েছে ২২৭৫ কোটি টাকা।
২০১৪ সাল পর্যন্ত রাজস্থানে মেডিক্যাল কলেজের সংখ্যা ছিল মাত্র ১০টি, যা এখন বেড়ে হয়েছে ৩৫টি। ১২টি নতুন মেডিক্যাল কলেজ তৈরির ফলে ডাক্তারিতে আসন সংখ্যা ২০১৩-১৪ সালের ১৭৫০ থেকে বেড়ে হবে ৬২৭৫, অর্থাৎ ২৫৮ শতাংশ বৃদ্ধি।
উদয়পুর,বনসোয়ারা, প্রতাপগড় এবং দুঙ্গারপুর জেলায় ৬টি একলব্য আদর্শ আবাসিক স্কুলেরও উদ্বোধন করবেন প্রধানমন্ত্রী। এর ফলে এখানকার আদিবাসী পড়ুয়ারা উপকৃত হবেন।
রাজকোটে প্রধানমন্ত্রী
রাজকোটে নতুন বিমানবন্দর তৈরির ফলে যোগাযোগ ব্যবস্থায় নতুন মাত্রা আসতে চলেছে। ২৫০০ একরের বেশি জমিতে ১৪০০ কোটি টাকার বেশি ব্যয়ে এই বিমানবন্দর তৈরি করা হয়েছে। এতে রয়েছে আধুনিক সমস্ত সুযোগ সুবিধা। এই বিমানবন্দর তৈরির ফলে রাজকোটের গাড়িশিল্পের উন্নয়ন হবে। পাশাপাশি গোটা গুজরাতের বাণিজ্য, পর্যটন, শিক্ষা এবং শিল্পক্ষেত্রে গতি আসবে।
প্রধানমন্ত্রী ৮৬০কোটি টাকার উন্নয়ন প্রকল্পের শিলান্যাস করবেন। এই প্রকল্পগুলি সৌরাষ্ট্র এলাকার সেচ ব্যবস্থাকে মজবুত করার পাশাপাশি পানীয় জলের সুবিধাও প্রদান করবে।
গান্ধীনগরে প্রধানমন্ত্রী
২৮ জুলাই গান্ধীনগরের মহাত্মা মন্দিরে সেমিকনইন্ডিয়া ২০২৩-এর সূচনা করবেন প্রধানমন্ত্রী। এই উপলক্ষে তিনি এক জনসভাতেও ভাষণ দেবেন। শিল্প, শিক্ষা এবং গবেষণার সঙ্গে যুক্ত আন্তর্জাতিক প্রতিষ্ঠানগুলিকে একমঞ্চে আনাই এর লক্ষ্য। এতে ভারতের সেমিকন্ডাক্টর নীতি ও কৌশল নিয়ে আলোচনা হবে। সেইসঙ্গে সেমিকন্ডাক্টরের নকশা, উৎপাদন এবং প্রযুক্তি উন্নয়নের হাব হিসেবে ভারতকে কীভাবে গড়ে তোলা যায়, সে ব্যাপারেও আলোচনা হবে।
 ….. 25th July, 2023 …..W….